<classify> UTAFITI uliofanywa kwa miaka minne katika shule za msingi 24 jijini Dar es Salaam umeonesha kuwa wazazi wana nafasi kubwa katika kukuza viwangomvya elimu ya watoto wao.Mhadhiri Msaidizi wa Chuo Kikuu Huria nchini OUT ambaye pia ni Mratibu wa Mradi wa Kuimarisha Fursa Sawa kwa Wote Kupitia Ushirikiano wa Wazazi na Walimu Mashuleni Katika Kukuza Stadi za Msingi za Usomaji, Dk Janeth Kigobe, alisema hayo wakati akitoa majibu ya utafiti huo. Dk Kigobe alisema kwenye utafiti huo waliwafundisha wazazi namna ya kuwasaidia watoto katika stadi za masomo ambapo waligundua kuwa watoto waliokuwa karibu na wazazi wao kwenye masomo wakishirikiana na walimu maendeleo yao yamekuwa mazuri tofauti na ambao wazazi wao hawawasaidii.Kati ya shule 24 zilizofanyiwa utafiti shule 12 ziliwezeshwa vitabu na usimamizi wa karibu wa wazazi na shule 12 hazikuwezeshwa... tuligundua kuwa watoto waliokuwa upande wa kupewa mafunzo maalumu wameweza kuendelea zaidi kwenye usomaji tukaona hakuna tofauti kati ya shule za binafsi na serikali, alisema. Aliongeza kuwa utafiti umeonesha kuwa wazazi wana nafasi kubwa katika elimu ya watoto wao na ushirikiano baina ya wazazi na walimu kuhusu maendeleo ya mtoto ni jambo la msingi.Alitoa wito kwa serikali kutunga sera na kuweka utaratibu wa wazazi kushiriki katika masomo ya watoto wao pamoja na taasisi nyingine za elimu kuwa wanapotafuta suluhisho ya watoto katika elimu wawashirikishe wadau wa elimu moja kwa moja. Naye mwalimu kutoka Shule ya Msingi Reginald Mengi aliyeshiriki kwenye mradi huo, Nesta Mwamfupe alisema mradi huo ni mzuri kwakuwa umeonesha matokeo chanya kwa maendeleo ya watoto. Kitendo cha walimu kutembelea watoto nyumbani kimetoa matokeo mazuri kwa tumeweza kugundua tabia za watoto kutokana na mazingira wanayoishi na kutoa ushauri kwa wazazi ya kuweza kuwasaidia.Kwa mfano kuna mtoto mmoja alikuwa na tabia ya ugomvi shuleni nilipomfuatilia nyumbani kwao nikagundua wamepanga kwenye nyumba iliyokuwa na vijana wanaovuta bangi hivyo nilimshauri mama yake amuhamishe sehemu ile na aliweza kubadilika, alisema. Alisema kwa miaka hiyo minne walianza na watoto wa darasa la pili na hivi sasa wapo la tano hivyo wanajivunia maendeleo mazuri ya watoto hao ambao wameweza kusoma mpaka kufikia vitabu 50.Alishauri utaratibu huo usiishie Dar es Salaam pekee bali uenee nchi nzima. Mzazi Nickson Shomari,mkazi wa Mabibo alisema mradi huo una manufaa makubwa kwani umeongeza ufaulu kwa mtoto wake anayesoma katika shule ya Amani iliyopo Mabibo. Kwa upande wake, Karla Van Leeuwen kutoka Ubelgiji ambaye ni mfadhili wa mradi huo alisema umetoa matokeo chanya kutokana na walimu na wazazi kushirikiana kwa karibu kuhusu watoto wao.  <topic>: kitaifa 